open-index/open-wikipedia-markdown huggingface dataset:
Chris Bourque

**Christopher Ray Bourque** (sündinud 29. jaanuaril 1986 Bostonis, Massachusettsis) on endine USA jäähokimängija (vasak ääreründaja).

2004. aastal valis Washington Capitals ta NHL-i ''draft''is 33. valikuna.

Hooajal 2004–05	mängis Bourque Bostoni Ülikooli jäähokimeeskonnas. Hooaja lõpus debüteeris ta American Hockey League'is (AHL) Portland Piratesi meeskonnas. Aastatel 2005–2008 mängis ta AHL-i klubis Hershey Bears. Hooajal 2007–08 tegi Capitalsi meeskonnas oma NHL-i debüüdi. NHL-is lõi ta esimese värava 30. detsembril 2008 mängus Buffalo Sabresi vastu. 2009. aasta septembris liitus ta Pittsburgh Penguinsiga, kuid sama aasta detsembris naasis ta Hershey Bearsi. Bearsiga võitis ta Calder Cupi aastatel 2006, 2009 ja 2010. Hooajal 2009–10 pälvis Bourque AHL-i väljalangemismängude väärtuslikumale mängijale antava Jack A. Butterfield Trophy.

Hooaja 2010–11 alguses mängis ta KHL-i klubis Moskva oblasti Atlant. 2010. aasta oktoobris sõlmis ta lepingu Šveitsi kõrgliiga klubiga HC Lugano. Hooajal 2011–12 mängis ta jällegi Bearsi meeskonnas. Bourque oli hooajal 2011–12 AHL-is resultatiivseim mängija (27+66) ja pälvis John B. Sollenberger Trophy. 2012. aasta mais liitus ta NHL-i klubiga Boston Bruins. Hooajal 2012–13 sai ta Bruinsi meeskonnas NHL-is kirja 18 mängu ja ühe värava.

2013. aasta juunis sõlmis ta üheaastase lepingu KHL-i klubiga Kaasani Ak Bars. Pärast 11 liigamängu siirdus ta Šveitsi kõrgliiga klubisse EHC Biel. Hooajal 2014–15 mängis Bourque AHL-is Hartford Wolf Packi ridades ning seejärel kolm hooaega taas Hershey Bears. Hooajal 2015–16 oli Bourque AHL-is jällegi resultatiivseim mängija (30+50) ning pälvis liiga väärtuslikumale mängijale antava Les Cunningham Award'i. Hooajal 2018–19 mängis ta Bridgeport Sound Tigersis. Karjääri jooksul valiti Bourque AHL-i hooaja sümboolsesse koosseisu kokku kolmel korral ja AHL-i tähtede mängule neljal korral.

Aastatel 2019–2021 mängis ta Saksamaa kõrgliigaklubis EHC München. 2021. aasta mais sõlmis ta samasse liigasse kuuluva Ingolstadtiga.

Bourque kuulus USA jäähokikoondisse 2018. aasta taliolümpiamängudel.

2022. aasta aprillis teatas ta sportlaskarjääri lõpetamisest.

Tema isa Ray Bourque on endine jäähokimängija.

## Viited

## Välislingid
* Chris Bourque NHL.com lehel
* Chris Bourque hockeydb.com lehel
Michelin

**Michelin** on Prantsuse ettevõtte ja üks maailma suurimaid rehvitootjaid. Selle peakontor asub Clermont-Ferrandis (Puy-de-Dôme).

Selle tooted on mõeldud igat tüüpi sõidukitele: autodele, veoautodele, kaherattalistele sõidukitele, lennukitele, tsiviilehitus- ja põllumajandusmasinatele.

Michelin on noteeritud Pariisi börsil ja see kuulub CAC 40 indeksi koosseisu, mis kajastab börsil 40 olulisima ettevõtte aktsia hinnaliikumisi.

2012. aastal tootsid 69 Michelini tehast 18 riigis kokku 166 miljonit rehvi. 2020. aastal töötas ettevõttes 127&nbsp;000 inimest ja selle käive oli 20,47 miljardit eurot.

## Välislingid
* Ettevõtte koduleht
Ville Pokka

**Ville Pokka** (sündinud 3. juunil 1994 Tornios) on Soome jäähokimängija, kes mängib kaitsjana Rootsi kõrgliigaklubis Färjestad BK.

Ta alustas klubikarjääri Oulun Kärpätes, mille meeskonnas debüteeris ta Soome kõrgliigas hooajal 2010–11. 2014. aastal tuli ta Kärpätega Soome meistriks. Samal hooajal pälvis Pokka liiga kõige tõhusamale mängijale antava Matti Keinose auhinna.

2012. aastal valis New York Islanders ta NHL-i ''draft''is 34. valikuna. 2014. aasta mais sõlmis ta Islandersiga kolmeaastase lepingu, kuid sama aasta oktoobris müüdi tema mängijaõigused Chicago Blackhawksile. Hooajal 2014–15 asus ta American Hockey League'is (AHL) mängima Blackhawksi noorteklubis Rockford IceHogs. Samal hooajal valiti ta AHL-i uustulnukate sümboolsesse koosseisu. Hooaja 2017–18 teises pooles mängis ta AHL-is Belleville Senatorsi ridades. 

2018. aasta mais sõlmis ta lepingu Omski Avangardiga. Hooajal 2019–20 oli Pokka KHL-is enim lööke (161) blokeerinud mängija. 2021. aastal võitis ta klubiga Gagarini karika.

2022. aasta juunis sõlmis ta üheaastase lepingu Färjestadiga.

2014. aastal tuli Pokka Soome kuni 20-aastaste koondisega juunioride maailmameistriks. 2022. aastal tuli ta Soome jäähokikoondisega maailmameistriks ja olümpiavõitjaks. 2016. ja 2021. aasta maailmameistrivõistlustel võitis ta Soome koondise koosseisus hõbemedali.

## Viited

## Välislingid
* Ville Pokka hockeydb.com lehel
* Ville Pokka KHL.ru lehel
Neutra Capital

**Neutra Capital** on büroo- ja kaubanduspindade arenduse, üürimise ja haldamisega tegelev ettevõtete grupp, mis keskendub pikaajalistele kinnisvarainvesteeringutele. Neutra sai loodud 2004. aastal, omanike Kenneth Karpovi ja Sven Mihailovi poolt.

## Ajalugu
Neutra loodi 2004. aastal. Brändiga on seotud ettevõtted Fausto Grupp OÜ (al 2006), Neutra Capital AS (al 2010) ja Fausto Apartments OÜ (al 2014).

2017. aastal kuulutati Neutra Eesti juhtiva majanduslehe Äripäev TOP 100 ettevõtete edetabelis kinnisvara valdkonna edukaimaks ettevõtteks. Samas edetabelis saavutati 2019. aastal teine koht ja 2020. aastal neljas koht.

Lisaks on Neutrat 2017. aastal tunnustanud Eesti Kultuurkapital arhitektuuri aastapreemia nominendina Konrad Apartments arenduse eest Tartu vanalinnas. 
2018. aastal alustas ettevõte suuremahulist Fahle linnak projekti Sikupilli naabruses endise Tselluloosi kvartali piirkonnas. Muinsuskaitse all olevad ajaloolised tehasehooned säilitati ning restaureeriti. Arhitektuurse lahenduse on teinud KAOS Arhitektid OÜ. 2020. aastal valiti Fahle linnaku Eesti Meedia (Postimees Grupp) hoone väliruumi Eesti arhitektuuripreemiate nominendiks.

## Neutra Capitali arendused
Neutra on välja arendanud üle 65 000 ruutmeetrit üüripinda, sealhulgas järgmised kinnisvaraprojektid:

### Kaubanduskeskused

* Vironia Keskus, Kohtla-Järve
* Rappeli Keskus, Rapla
* Ahtme Maxima XX, Kohtla-Järve
* Raadi Maxima XX, Tartu
* Veeriku Selver, Tartu
* Jõgeva Selver, Jõgeva
* Jaamamõisa Selver, Tartu

### Ärihooned

* Fahle linnak, Tallinn
* Neutra Torn (Maakri tänav 23a), Tallinn – valmis 2023
* Kompassi Maja, Tallinn
* Tartu mnt 80M, Tallinn – valmib 2029
* Tartu mnt 84B, Tallinn – valmib 2026
* Konrad Apartments, Tartu
* Tartu Telia Maja, Tartu
* Jaamamõisa Ärimaja, Tartu
* Ahtme Ärihoone, Kohtla-Järve

#### Muu

* Ahtme Neste, Kohtla-Järve
* Tartu Neste, Tartu
* Pirita Jahisadam, Tallinn – valmib 2023
* Kvissentali Residentsid, Tartu
* Maramaa Elamupiirkond, Tartu
* Orange Kortermaja, Riia

## Viited
Skalná

**Skalná** (kuni 1950. aastani **Vildštejn**, saksa keeles *Wildstein*) on linn Tšehhis Karlovy Vary maakonnas Chebi ringkonnas. Skalná asub Saksamaa piirist 2 km kaugusel, Chebist umbes 10 km põhjas ja Karlovy Varyst ligikaudu 37 km läänes.

Skalná asub merepinnast 465 meetri kõrgusel.

Asula tekkis 1200. aasta paiku Vildštejni lossi juurde. Küla on ürikutes esmamainitud 1224. aastal. Vildštejn sai alevi staatuse 1865. aastal ja linnaõigused 1905. aastal.

## Viited
Eesti lennuliiklus koroonapandeemia tingimustes

**Eesti lennuliiklus koroonapandeemia tingimustes** on kujunenud katsumuseks. Koroonapandeemia ja sellega kaasnevate piirangutega kohanemine on kujunenud keerukaks.

## Taust
Eriolukord Eestis tulenes koroonaviirusest. Haigus sai alguse 2019. aasta detsembris, kui Hiinas tuvastati tundmatu viirus. 11. veebruaril 2020 hakkas haigus ka riigist välja levima ja Maailma Terviseorganisatsioon (WHO) andis viirusele ametliku rahvusvahelise nimetuse COVID-19.

Koroonaviirus jõudis Eestisse 27. veebruaril 2020, mil Eestis tuvastati esimene COVID-19 nakatunu. 11. märtsil 2020 kuulutas WHO haigusepuhangu pandeemiaks. 12. märtsiks 2020 oli tuvastatud Eestis 27 koroonaviirusega nakatunud inimest ja sama päeva õhtul kuulutas valitsus välja eriolukorra.

## Lennuliikluse muutus eriolukorra tõttu
Peale eriolukorra väljakuulutamist seati piiriületuspunktides kindlad nõuded. Reisijad pidid järgima sanitaarmeetmeid ja samuti hakati kontrollima kõikvõimalikke haigusnähtusid. Sadamates ja lennujaamades pidid inimesed lisaks tavalistele piiriületusprotseduuridele täitma ka ankeedi, kuhu kirjutati päritoluriik ja reisimise põhjus.

Lennundustranspordi osakaal hakkas vähenema järjest enam tühistatud lendude tõttu. 17. märtsil 2020 teavitasid eri ettevõtted lendude lõpetamisest Tallinna lennujaama. Tegevust jätkasid ainult Lufthansa ja Turkish Airways. 31. märtsil 2020 teatas ACE Logistics Estonia AS (ACE) lennutranspordi kohta: „Hiina-Eesti suunal kaubaveo huvi aina kasvab, kuid lennutranspordi võimalused on endiselt väga piiratud. Suur osa lende on tühistatud. Lennufirmad pakuvad teenust lühiajalise kehtivusega ja hinnad muutuvad pea iga päev. Soovitame klientidel võimalusel suunata kaubad osaliselt või täielikult raudtee- või meretranspordile“. 2020. aastal oli ülemaailmselt lennureisijate hulk kahanenud 60%. Ülemaailmsete lennureisijate arv aastast 1945–2021 on toodud joonisel 1.

Tasapisi prooviti leida kompromisse, et lennuliiklust taastada, ja 14. aprillil 2020 teatas Eesti Rahvusringhääling: „Neljapäeval, 16. aprillil taastatakse piiratult lennuliiklus Tallinna ja Helsingi vahel.“

Eriolukord lõppes 16. mai öösel vastu 17. maid 2020. Sellega kadusid mõningad piirangud, kuid enamik jäid siiski kehtima.

Euroopa Komisjon tegi lennureisijate jaoks Euroopa liikmesriikide kaardi, kus värvkoodidega tähistati, kas piirkonnas on tegemist suure või väikese nakkusriskiga. Samuti peavad lennukiga reisijad olema enne reisile asumist andnud negatiivse koroonatesti.

Koroonasse nakatunute arv hakkas Eestis suurenema sügisel 2020. Sellega seoses eriolukorda välja ei kuulutatud, küll aga rakendati lisapiiranguid. Lennujaamad jäeti avatuks, aga järgima peab terviseameti nõudeid.

## Vaata ka
* Eesti lennuliiklus

## Viited
Aina Üksine

**Aina Üksine** (14. september 1942 – 7. oktoober 1976) oli eesti nahakunstnik.

## Elukäik
Aina Üksine sündis Tallinnas teenistujate perekonnas. Ta lõpetas 1960. aastal Tallinna 7. Keskkooli ning õppis aastatel 1961-1966 Eesti Riiklikus Kunstiinstituudis. Aina Üksine töötas 1967-1969 Kunstitoodete Kombinaadi kunstnikuna ja 1969-1976 Tallinna Pioneeride Palee nahkehistööringi juhendajana. 

## Isiklikku
Tema õde on graafik Marje Üksine.

## Viited
Safran (ettevõte)

**Safran** on suur Prantsuse tööstus- ja tehnoloogiakontsern, mis tegutseb rahvusvaheliselt lennunduse, kosmose ja kaitse valdkonnas. See loodi 2005. aastal Snecma ja Sagemi ühinemise käigus. Alates 2011. aasta septembrist on see kantud CAC 40 nimekirja.

Ettevõtte äritegevus on lennukimootorite, helikopterite ja rakettide, lennundusseadmete ja riigikaitse projekteerimine ja tootmine.

Pärast Zodiac Aerospace'i neeldumist 2018. aastal oli kontsernil 2020. aasta septembri lõpus üle 81 000 töötaja.

## Välislingid
* Ettevõtte koduleht
Lučeni-Košice alang

**Lučeni-Košice alang** (slovaki *Lučensko-košická zníženina*) on alangute vöönd, mis on osa Lääne-Karpaatidest. Seda eristatakse Slovakkia aladel, sellal kui Ungari maastikugeograafias loetakse alangu Ungarisse jäävad alad osaks Põhja-Ungari keskmäestikust.

Alangule on omased mäestikutekke käigus erinevalt vajunud pangased, mille kõrgusevahedest on hilisemad protsessid kujundanud alangute süsteemi, mida eristavad kõrgemad künklikud või kergelt mägised piirkonnad.

Maastikugeograafiliselt eristatakse alangus Košice nõgu, Bodva küngastikku ja Lõuna-Slovaki nõgu. Vanemates geograafilistes teostes eristati Lõuna-Slovaki nõo asemel eraldi Ipeľi nõgu, Lučeni nõgu ja Rimava nõgu.

Teistsuguse lähenemise on esitanud Václav Král. Tema eristab alangus Ipeľi nõgu, mille alla arvab ka Lučeni nõo; Rimava nõgu, mille alla arvab ka Bodva küngastiku läänepoolsed alad, ja Košice nõgu, mille alla arvab ka Bodva küngastiku idapoolsed alad. 

## Viited
Roman Vaher

**Roman Vaher** (26. november 1909 – 13. aprill 1975) oli eesti graafik.

## Elukäik
Roman Vaher sündis Tartus ja õppis Tartu Saksa Gümnaasiumis. Roman Vaher õppis kunsti 1930–1935 Kõrgemas Kunstikoolis Pallas ja 1936–1937 Leipzigi Kõrgemas Graafika- ja Raamatukunsti Koolis. Pärast Hando Mugasto surma 1937. aastal asus Roman Vaher koos Arkadio Laigoga Kõrgem Kunstikool Pallases graafikat õpetama. Roman Vaher lahkus Eestist koos enda sakslannast naisega 1939. aastal baltisakslaste ümberasumise käigus. 1945. aastal kolis Roman Vaher Lõuna-Aafrika Vabariiki, kus ta töötas õppejõuna Kaplinna kunstikoolis. 

## Viited
Košice nõgu

**Košice nõgu** (slovaki *Košická kotlina*) on maastikuregioon Slovakkia idaosas, mis on osa Lääne-Karpaatidest ja ühtlasi ka Lučeni-Košice alangust. Selle regiooni kõrgemad tipud on Diaľna (384 m) ja Červený grúnik (305 m). 

Nõos asuvad Košicei ja Prešovi linnad. Suuremad jõed on Bodva, Hornád, Torysa ja Ida jõgi. Seal kasvavad valdavalt lehtmetsad, kus levinumad puud on kased, tammed, pöögid ja valgepöögid. Nõgu on põhja-lõunasihiline ala, kus tasandikud vahelduvad künklikumate aladega.

Nõgu jaotatakse geograafiliselt kolmeks piirkonnaks. Košicest edelas eristatakse Košice orgu (Hornádi jõe ääres asub selle madalaim koht – 160 m). See piirkond ei ole eriti tiheda asustusega, ent see on intensiivpõllunduse ja suurte tööstusettevõtete ala, kus puutumata loodust on säilinud üksnes Períni kalatiikide juures. Sellele piirkonnale on omased ka suured liiklustrassid – raudteed ja maanteed. Medzevi küngastiku madalaim koht ulatub 200 meetrit üle merepinna. See piirkond on kergelt lainjas kuhjunud setete piirkond. Erandlik piirkond asub Jasovi ja Moldava nad Bodvou vahel, kus õhuke setete kiht katab triiase Wettersteini lubjakive. Sellele alale on omased karstinähtused; sealt on avastatud üle 50 koopa. Nende seas on ka kõige kauem külastajatele avatud olnud Slovakkia koobas – Jasovi koobas. Piirkonna idapoolsed alad on metsased, läänes on põllumajanduslikud piirkonnad. Küngastiku põhjapoolses osas asub mitu suurte koobastikega seotud ponoori. Nõo ida- ja põhjapoolne osa kannab nime Torysi küngastik. Selle madalaim koht ulatub 160 meetrit üle merepinna. Piirkond on keskmise asustustihedusega ja põllumajanduslik ala. Sinna jääb ka Herľany geiser, mis 1870. aastal purskas vett 112 meetri kõrgusele ja on üks kaheksast külma veega geisrist maailmas.

Václav Král eristab Košice nõgu laiemalt, arvates selle osaks ka Bodva küngastiku idapoolsed alad. 

## Asend

Košice nõgu piirneb järgmiste geograafiliste piirkondadega:
* põhjas Čierna hora, Šariša kõrgustiku, Spiši-Šariša keskmäestiku ja Beskiidide eelmäestikuga,
* läänes Voloveci mäestiku ja Slovaki karsti,
* idas Slanské kõrgustiku,
* lõunas Ungariga.

## Viited
Bodva küngastik

**Bodva küngastik** (slovaki *Bodvianska pahorkatina*) on maastikuregioon Slovakkia lõunaosas, mis on osa Lääne-Karpaatidest ja ühtlasi ka Lučeni-Košice alangust.

Küngastikust läände jääb Lõuna-Slovaki nõgu, põhja poole aga Košice nõgu. Lõunas piirneb maastikurajoon Ungariga. Ala jaguneb kaheks osaks, mis jäävad Slovakkiasse - suurem osa piirkonnast jääb Ungarisse, kus seda aga omaette maastikurajooniks ei peeta.

Václav Král Bodva küngastikku ei erista. Tema liigituses katab selle läänepoolseid alasid Rimava nõgu, idapoolsemaid alasid aga Košice nõgu. 

Nõgu jaotatakse geograafiliselt kaheks piirkonnaks, millest idapoolsem on Abovi küngastik. Selle madalaim koht asub Bodva orus (170 m), kõrgemad kohad ulatuvad ligi 189 meetrit üle merepinna. Geoloogiliselt koosneb see Pliotseenis kuhjunud jõe- ja järvesetetest, mida kohati katab Kvaternaaris tekkinud löss.

Läänepoolsem osa kannab nime Gemeri küngastik. Selle kõrgeim tipp on Pereš (381 m). Madalaim koht on küngastiku lääneosas (200 m).

## Viited
Buchlovi kindlus

**Buchlovi kindlus** (saksa keeles *Buchlau*) on kindlus ja endine kuningaloss, mis asub Chřiby mägedes kaljutipul väikese Buchlovice linna lähedal Kagu-Moraavias ja on üks vanemaid kindlusi Tšehhis.

## Ajaloost
Esialgne hilisromaanika vormides kindlus ehitati 13. sajandil. Strateegiliselt soodsasse asupaika püstitatud kindlus oli kaitsefunktsiooniga, aga ka majandus- ja valitsuskeskus ning kasutusel jahilossina. Hoonekompleksi kohal kõrgub 35 meetrit kõrge torn vaateplatvormiga, millelt avaneb vaade ümbritsevale maastikule (selge ilmaga võib näha Pálavat või koguni Viini).

Buchlov vahetas sajandite jooksul korduvalt omanikke ja peaaegu kõik tegid kindluses ümberehitusi. Seepärast võib hoonekompleksi arhitektuurist leida elemente paljudest ehitusstiilidest. Viimaste omanike, Berchtold von Uherčice perekonna käes oli kindlus kuni selle riigistamiseni 1945. aastal.

Kuigi omanikud üritasid uusajal kohandada keskaegse linnuse eluruume hilisemate sajandite elustandardiks, järk-järgult huvi ümberehituste tegemise vastu kadus. 17. sajandi lõpus ehitati Buchlovicesse suurejooneline barokkloss, kuhu Buchlovi omanikud elama asusid. Alates 1751. aastast ei elatud kindluses enam üldse, kuid viimased omanikud seadsid kindluse ruumidesse loodusteadus- ja etnograafiakogude ekspositsiooni ning kohandasid hooned muuseumile sobivaks.

## Pildid

Hrad Buchlov - výhled z věže.JPG|Vaade üle peahoone katuste
Buchlov, jádro.jpg|Värav ja kõrgeim torn
Buchlov castle 01.jpg|Nurgatorn
Buchlov - hrad 08.JPG|Alumine linnus
Buchlov, druhé nádvoří.jpg|Teine linnuseõu


## Viited

## Välislingid
* Buchlov (Buchlau). - zamky-hrady.cz
* Hrad Buchlov. - Burgenwelt
Georgi Gatšev

**Georgi Gatšev** (1. mai 1929, Moskva – 23. märts 2008) oli vene kirjandusteadlane, filosoof ja esteetik, filoloogiateaduste doktor.

Isa Dmitri oli muusik, bulgaaria kommunist, 1923. aasta ebaõnnestunud ülestõusu järel emigreerus Bulgaariast, 1926. aastal asus Moskvasse.

Georgi Gatšev lõpetas 1952. aastal Moskva Ülikooli, kus õppis slaavi ja romaani filoloogiat. Suri elektrirongi alla jäädes.

Filosoofina arendas Georgi Gatšev kirjanduse eelisarengu kontseptsiooni. On töid humanitaar- ja täppisteaduste vahekorrast.

Kõige rohkem töid on temalt eri rahvaste mentaliteedi teemal – vene, bulgaaria, kirgiisi, gruusia, armeenia, aserbaidžaani, ameerika, kasahhi, poola,, leedu, eesti, kreeka, saksa, prantsuse jne mentaliteedist.

## Viited
Andrej Staś

**Andrej Lieanidavič Staś** (valgevene keeles Андрэй Леанідавіч Стась; sündinud 18. oktoobril 1988 Minskis) on Valgevene jäähokimängija, kes mängib keskründajana KHL-i klubis Tšeljabinski Traktor.

Hooajal 2006–07 debüteeris ta Valgevene kõrgliigas Minski Junosti meeskonnas.

Alates hooajast 2008–09 on ta mänginud KHL-is. Esimesed kuus hooaega mängis ta Minski Dinamos. Hooajal 2014–15 mängis ta Moskva CSKA ridades. Seejärel liitus ta Nižnekamski Neftehimikiga. Hooaja 2016–17 teises pooles mängis ta taas Minski Dinamos. Aastatel 2017–2021 mängis ta Omski Avangardis. 2021. aastal võitis ta Avangardiga Gagarini karika. 2021. aasta mais sõlmis ta kolmeaastase lepingu Traktoriga.

2016. aastal valiti ta Valgevene aasta jäähokimängijaks.

Valgevene jäähokikoondise koosseisus on Staś alates 2009. aastast osalenud üheksatel maailmameistrivõistlustel ning 2010. aasta taliolümpiamängudel.

## Viited

## Välislingid
* Andrej Staś KHL.ru lehel
* Andrej Staś hockeydb.com lehel
Glan (Gurk)

**Glan** (sloveeni: *Glina*) on jõgi Austrias Kärnteni liidumaal, Gurki parempoolne lisajõgi.

Jõgi algab Ossiachi Tauernis Wörtherseest põhjas, voolab seejärel läbi Feldkircheni, möödub kirdes Glaneggi lossi varemetest, kuni jõuab Sankt Veiti, kus jõgi pöördub järsult lõuna suunas. Edasi voolab Glan läbi Zollfeldi oru, Kärnteni hertsogkonna ajaloolise südame ning läbi liidumaa pealinna Klagenfurti. Ebenthalis Klagenfurtist kagus suubub sellesse Glanfurti jõgi, sealt edasi pöördub Glan itta ja suubub lõpuks Gurki jõkke.

Jõge on esmamainitud *Glana* nime all annetuskirjas, mille keiser Otto II väljastas 983. aasta Verona riigipäeval. Nimi tuleb ida-keldi (noriki) keelsest sõnast *glanos*, mis tähendab säravat, selget.
Dassault Aviation

**Dassault Aviation** on Prantsuse lennukitootmisettevõte, mille asutas 1929. aastal Marcel Dassault ja kes on endiselt viimane lennundusgrupp maailmas, mis kuulub selle asutaja perekonnale ja kannab tema nime.

See on hargmaine ettevõte, mis annab tööd 12 757 inimesele, sealhulgas Prantsusmaal 9700 inimesele. 90 riigis on teeninduses üle 2100 ärilennukiga Falcon ja üle 1000 lahingulennuki.

Eksport moodustab 2019. aasta käibest 87,6%. 

## Viited


## Välislingid
* Ettevõtte koduleht
Threod Systems OÜ

**Threod Systems OÜ** on Eestis baseeruv mehitamata õhusõidukeid tootev ja arendav ettevõte. Firma peamine fookus on fikseeritud tiivaga lennumasinad, millesse on integreeritud vertikaalne õhkutõusu ja maandumise süsteem (edaspidi VTOL). Threod Systems toodab ka tavalisi nelikopterid ja lennukitaolisi mehitamata õhusõidukeid, näiteks Stream C VTOL.

## Partnerid

Threod Systems teeb koostööd mitme Eestis baseeruva ettevõtte ja asutusega, nagu Milrem Robotics, Eesti Lennuakadeemia ja Tallinna Tehnikaülikool. Lisaks nendele on firma partnerid Eesti Vabariigi Kaitseministeerium ja Eesti Vabariigi Kaitsevägi. Threod Systems teeb ühistööd ka Ameerika Ühendriikidele kuuluva militaarettevõttega Momentum Aerospace Group.

Ühistegevuses Eesti valitsusega on Threod Systemsi droonid teinud mitu erioperatsiooni, näiteks Eesti-Läti piiri jälgimisel. Threod Systemsi mehitamata õhusõidukid on aidanud ka meditsiinitöötajaid, kes kasutasid firma droone, et toimetada Hiiumaalt pärit koroonapatsiendi proov mandrile, kust see viidi Tallinna. Drooni lend kestis umbes 27 minutit, parvlaeval võtnuks sama vahemaa läbimine rohkem kui tund aega.

## Tooted
Järgmises tabelis on esitatud Threod Systemsi tooted.

## Viited
Kiryl Hatavec

**Kiryl Hatavec** (valgevene keeles Кірыл Гатавец; sündinud 25. juunil 1991 Minskis) on Valgevene jäähokimängija, kes mängib kaitsjana KHL-i klubis Omski Avangard.

Põhja-Ameerikasse suundus Hatavec jäähokit mängima 2008. aastal. Aastatel 2010–2014 mängis ta Cornelli Ülikooli jäähokimeeskonnas.

2009. aastal valis Tampa Bay Lightning ta NHL-i ''draft''is 183. valikuna. 2013. aasta aprillis läks tema mängijaõigused Chicago Blackhawksile. 2014. aasta juulis sõlmis Hatavec lepingu Blackhawksi noorteklubiga Rockford IceHogs, mille meeskonnas mängis ta American Hockey League'is (AHL) kahel hooajal.

2016. aasta juulis sõlmis ta üheaastase lepingu KHL-i klubiga Minski Dinamo. Aasta hiljem naasis ta AHL-i, mängides ühe hooaja Manitoba Moose'is. Aastatel 2018–2020 mängis ta jällegi Minski Dinamos.

2020. aasta mais sõlmis ta üheaastase lepingu Omski Avangardiga. 2021. aastal võitis ta klubiga Gagarini karika.

Alates 2010. aastast on Hatavec osalenud Valgevene jäähokikoondise koosseisus neljadel maailmameistrivõistlustel.

## Viited

## Välislingid
* Kiryl Hatavec KHL.ru lehel
* Kiryl Hatavec hockeydb.com lehel
Branisko

**Branisko** on mäestik Slovakkia idaosas, mis on osa Lääne-Karpaatidest ja ühtlasi on see ka osa Fatra-Tatra piirkonnast. Selle regiooni kõrgeim tipp on Smrekovica (1200 m).

Mäestiku kõrgemaid alasid katavad okasmetsad (valdavalt männikud, kohati ka kuusikud). Madalamates osades on kas tamme ja pärna või tamme ja valgepöögi enamusega segametsad. Kolmveerand mäestikust asub kõrgemal kui 700 meetrit. Sealsete vooluveekogude sängidele on tüüpiline suur erosioon. Mäestik jääb Hornádi valgalasse, suurim jõgi on Svinka. 

Mägede alt läheb läbi Branisko tunnel, mille maksumus oli 1,9 miljardit Slovakkia krooni.

Nii idas kui läänes eraldavad mäestikku Paleogeeni setetest murrangud. Piirkonna ülanguline loomus on toonud kaasa selle, et Braniskot peetakse Fatra-Tatra piirkonna osaks, kuigi tunneli ehitusel on selgunud, et see sarnaneb tekkelt rohkem lõunapoolsemate mäestikega.

Mäestiku lõunaosa moodustab Sľubica, mille kõrgeim tipp on Sľubica (1128 m), madalaim koht asub Víťazi lähistel (500 m). See piirkond on geoloogiliselt väga sarnane naabruses asuva Čierna horaga. Selle moodustavad granitoidid, mida katavad Paleosoikumi ja Triiase, kohati ka Juura settekivimid – liivakivid, lubjakivid ja kildad. Lõunaosas koosnevad mäed gneisist, migmatiidist ja amfiboliitidest, mida katavad paleosoikumi ja Juura ajastu settekivimid. Sinna jääb Rajtopíky looduskaitseala.

Põhjaosa moodustab Smrekovica, mille kõrgeimaks kohaks on samanimeline mäetipp. Kõrgemad tipud on veel Patria (1170 m), Nad Bučom (1104 m), Zvolanská (1064 m) ja Petrova hora (1046 m). Selle looduslikuks piiriks on Branisko kuru, mida läbib Spiši ja Šariši vaheline tee. Geoloogiliselt moodustavad selle Patria kompleksiks nimetatud migmatiidid ja granitoidid, mida katavad Mesosoikumi settekivimid – lubjakivi ja dolomiit. Sinna jäävad Kamenná Baba looduskaitseala, Salvátori luha looduskaitseala ja Šindliari looduskaitseala.

## Asend

Branisko piirneb järgmiste geograafiliste piirkondadega:

*Kagust piirab seda Čierna hora
*edelast piirab seda Hornádi nõgu
*läänest piirab seda Levoča mäestik
*põhjast piirab seda Bachureň
*idast piirab seda Šariša kõrgustik

## Viited

## Välislingid

*Infot piirkonna kohta, fotod (*tšehhi keeles*)
Max Friberg

**Max Friberg** (sündinud 20. novembril 1992 Skövdes) on Rootsi jäähokimängija, kes mängib Rootsi kõrgliiga klubis Frölunda ründajana vasakäärel.

Ta alustas jäähoki mängimist kodulinna klubis Skövde IK.

Aastatel 2011–2013 mängis ta Rootsi kõrgliiga klubis Timrå IK.

2011. aastal valis Anaheim Ducks ta NHL-i ''draft''is 143. valikuna. 2012. aasta juunis sõlmis ta Ducksiga kolmeaastase lepingu. Hooaja 2012–13 lõpus debüteeris ta American Hockey League'is (AHL) Ducksi noorteklubis Norfolk Admirals. NHL-is debüteeris ta Ducksi meeskonnas hooajal 2014–15. Järgmisel hooajal sai ta NHL-is kirja veel viis mängu. 2016. aasta jaanuaris müüdi Fribergi mängijaõigused Montreal Canadiensile ning hooaja 2016–17 lõpuni mängis ta AHL-is Canadiensi noorteklubis St. John's IceCaps.

2017. aasta mais sõlmis ta lepingu Frölundaga. 2019. aastal tuli ta klubiga Rootsi meistriks ja võitis Jäähoki Meistrite Liiga. 2019. aasta juunis pikendas ta klubiga lepingut kolme aasta võrra. Jäähoki Meistrite Liiga võideti ka 2020. aastal.

2012. aastal tuli Friberg Rootsi kuni 20-aastaste koondisega juunioride maailmameistriks. 2012. aasta juunioride maailmameistrivõistlustel oli Friberg üheksa väravaga suurim väravakütt ning ta valiti turniiri sümboolsesse koosseisu.

## Välislingid
* Max Friberg NHL.com lehel
* Max Friberg hockeydb.com lehel
Ossiachi järv

**Ossiachi järv** (saksa: *Ossiacher See*, sloveeni: *Osojsko jezero*) on järv Austria Kärnteni liidumaal. See on liidumaa suuruselt kolmas järv.

Järv asub Gurktali Alpides Nocki mägede lõunaosas Villachi–Feldkircheni maantee ääres kõrgusel 501 m üle merepinna.

Ossiachi järv on dimiktiline veekogu, mille segunemisperioodid on kevadel ja hilissügisel. Suvel ulatub vesi pinnal 28 °C-ni. Mitu kalda asustamata osa on looduskaitsealad. Peamine sissevool on Tiebeli oja idalahes, kus Bleistatti soo on praeguseks taaselustatud. Järv tühjeneb Seebachi oja kaudu Drava jõkke.

Järve ümbritsevad viis peamist küla, mis kõik sõltuvad peamiselt suveturismist: Annenheim ja Sattendorf, mõlemad Treffeni vallas, Bodensdorf ja Steindorf, mõlemad asuvad põhjakaldal, samuti Ossiach koos Ossiachi kloostriga, mille järgi järv on nimetatud. Gerlitzeni mägi põhjakaldal ulatub 1909 m kõrguseni, pakkudes panoraamvaateid ümbritsevatele mäestikele. Annenheimist saab Kanzelhöhe tippu trosstõstukiga, mille ehitas 1928. aastal Bleicherti insenerifirma.

## Vaata ka

* Landskroni loss (Kärnten)
Ladina kvartal (Montréal)

**Ladina kvartal** (*Quartier Latin*) on naabruskond Kanadas Montréalis Ville-Marie'i linnaosas. Seal asub Place Émilie-Gamelini väljak.

## Vaata ka
* Quartier des Spectacles

## Välislingid
Mirza Teletović

**Mirza Teletović** (sündinud 18. septembril 1985 Jablanicas) on Bosnia ja Hertsegoviina endine elukutseline korvpallur, kes on kuus hooaega mänginud nii korvpalliliigas NBA kui ka Hispaania kõrgliigaklubis Saski Baskonia.

## Karjäär
### Euroopa
Teletović alustas karjääri Bosnia ja Hertsegoviina kõrgliigaklubis Tuzla Slobodas (2002–2004), misjärel siirdus kaheks aastaks Belgia klubisse Oostende Telindus, kellega tuli 2006. aastal Belgia meistriks.

Seejärel mängis ta aastatel 2006–2012 Hispaania klubis Saski Baskonia, kellega tuli mitmekordseks Hispaania meistriks ja superkarika võitjaks ning osales ka Euroliigas, kus jõudis 2007. ja 2008. aastal Final Fouri.

### NBA
2012. aasta suvel sõlmis Teletović kolmeaastase lepingu NBA klubiga Brooklyn Nets, kelle kasuks tõi ta debüüthooajal keskmiselt 3,5 punkti ja 1,8 lauapalli mängus. Hooajaks 2014/15 paranesid tema keskmised näitajad 8,5 punkti ja 4,9 lauapallini mängus.

2015. aasta suvel siirdus ta Phoenix Sunsi, kus kogus hooajal 2015/16 keskmiselt 12,2 punkti ja 3,8 lauapalli mängus. Seejärel sõlmis ta 2016. aasta suvel kolmeaastase ja 30 miljonit dollarit väärt lepingu Milwaukee Bucksiga.

2017. aasta detsembris avastati Teletovići kopsust vereklombid, misjärel pidi ta korvpallurikarjääri lõpetama.

### Rahvuskoondis
Teletović on koondises Bosnia ja Hertsegoviinat esindanud 2003., 2005., 2011. ja 2013. aasta Euroopa meistrivõistlustel. 2013. aasta finaalturniiril kogus ta keskmiselt 21 punkti ja 7,6 punkti mängus ning saavutas koondisega 13. koha.

## Saavutused
* Kahekordne Hispaania meister (2008, 2010)
* Kolmekordne Hispaania superkarika võitja (2006–2008)
* Hispaania kõrgliiga (ACB) tõusev täht (2008)
* Hispaania kõrgliiga sümboolne meeskond (2012)
* Belgia meister (2006)
* Euroliiga Final Four (2007, 2008)
* Bosnia ja Hertsegoviina aasta sportlane (2012)

## Viited

## Välislingid
* Mirza Teletović – NBA.com
* Mirza Teletović – Basketball-Reference.com
Eckerti II projektsioon

**Eckerti II projektsioon** on õigepindne pseudosilindriline projektsioon. Iseloomulik on pooluste esitamine punkti asemel sirgjoonena. Põhja- ja lõunapoolkera kujutatakse stiliseeritult trapetsitena. Projektsiooni esitas Max Eckert-Greifendorff 1906. aastal ning see kuulub paari Eckerti I projektsiooniga. Projektsioonil praktiline rakendus puudub, kuid võimaldab luua ebahariliku kujuga teemakaarte.

## Omadused
Projektsiooni sümmeetriatelgedeks on ekvaator ja telgmeridiaan. Telgmeridiaan on ekvaatorist poole lühem sirgjoon, teised meridiaanid on võrdsete vahemikega koonduvad sirgjooned, mis ekvaatoril murduvad. Paralleelid ristuvad telgmeridiaaniga ning paralleelide vahe on suurim ekvaatori juures ning väheneb pooluste suunas. Erinevalt Eckerti I projektsioonist on paralleelid ebavõrdsete vahemikega, tagamaks kujutatud alade õigepindsust. Poolused on ekvaatorist poole lühemad jooned. Projektsiooni mõõtkava on õige ja projektsioon on moonutustevaba telgmeridiaanil laiustel 55°10′ põhjas ja lõunas.

### Valemid

Projektsiooni x ja y koordinaate saab arvutada järgmiste valemite abil:

: 
\begin{align}
x &= 2 R \left(\lambda - \lambda_0 \right) \sqrt{\frac{4-3\sin|\varphi|}{6\pi}} \\
y &= R \sqrt{\frac{2 \pi}{3}} \left(2 - \sqrt{4 - 3 \sin |\varphi|}\right)
\end{align}


kus *λ* on pikkuskraadid, *λ*0 on telgmeridiaan, *φ* on laiuskraadid ja *R* on projekteeritava kera raadius.

## Viited
Québeci prantsuse keel

**Québeci prantsuse keel** (prantsuse keeles *français québécois* või *français du Québec*) on Kanada ametlikes ja mitteametlikes registrites domineeriv prantsuse keele variant. Peaasjalikult Québeci provintsis kõneldavat keelt kasutatakse igapäevases suhtluses, samuti hariduses, meedias ja valitsuses.

## Vaata ka
*Metropoli prantsuse keel
*Akaadia prantsuse keel
Winchester Model 1895

**Winchester Model 1895** on Ameerika Ühendriikide vibulukuga tulirelv, mille arendas 19. sajandi lõpus välja ettevõte Winchester Repeating Arms Company. Neid on konstrueeritud kasutama täissuuruses sõjaväe- ja jahipadruneid 7.62×54mm R, .303 British, .30-03, .30-40 Krag, .30-06 Springfield, .35 Winchester, .38-72 Winchester, .40-72 Winchester ja .405 Winchester.

## Kasutajad
* Ameerika Ühendriigid
*
* Hispaania
*
*: väljastati Volkssturmi üksustele.
*
*
* Venemaa Keisririik

## Viited

## Välislingid
* Winchester M1895 rifle
Metropoli prantsuse keel

**Metropoli prantsuse keel** (prantsuse keeles *français de métropole*) on Prantsusmaa kui ka Andorra ning Monaco ametlikes ja mitteametlikes registrites valdav prantsuse keele variant. See esindab enim Pariisis kõneldavat prantsuse keelt. See on niinimetatud *prantsuse emamaa keel*.

## Vaata ka
*Québeci prantsuse keel
Hornádi nõgu

**Hornádi nõgu** (Slovaki *Hornádska kotlina*) on maastikurajoon Slovakkia keskosas, mis on osa Lääne-Karpaatidest ja ühtlasi on see ka osa Fatra-Tatra piirkonnast. Selle regiooni kõrgeim tipp on Kačelák (677 m), madalaim koht asub Hornádi jõe ääres (400 m).

Nõgu on Spiši ajaloolise piirkonna keskuseks, seal asuvad Spišská Nová Ves, Levoča, Spišské Podhradie ja Spišské Vlachy. Suurim jõgi on Hornád. Nõgu on Slovakkia olulisim travertiini esinemispaik, selle kaitseks on moodustatud kuus kaitseala. Nõo edelaosa jääb osalt Slovaki Paradiisi rahvusparki.

Nõos eristatakse nelja alampiirkonda. Podhradie nõgu paikneb Spišské Podhradie ümbruses ja seal esineb rikkalikult travertiini, madalaim koht (440 m) asub nõo lõunaosas. Piirkond Levoča ümbruskonnas kannab nime Medvedie chrbty. Vikartovce alang on kitsas Hornádi oru lõik, mis eraldab Kozie chrbty ja Madal-Tatra mäestikke, idas ka Spiši-Gemeri karsti. Selle madalaim koht asub Hornádi jõe ääres (520 m).

Nõo keskne osa kannab nime Hornádske podolie, mis jaguneb omakorda kolmeks väiksemaks nõoks. Spišská Nová Vesi ümbruskonnas paikneb Nová Vesi nõgu, madalaim koht (420 m) asub Hornádi ääres. Spišské Vlachy ümbruskonnas asub Vlachy nõgu. Kolmas on Kluknava nõgu, mis on ka Hornádi nõo madalaim piirkond. 
## Asend

Hornádi nõgu piirneb järgmiste geograafiliste piirkondadega:

*Idast piirab seda Branisko
*lõunast piiravad seda Voloveci mäestik ja Spiši-Gemeri karst
*läänest piiravad seda Madal-Tatra ja Kozie chrbty
*põhjast piirab seda Levoča mäestik
*loodest piirab seda Podtatranská nõgu

## Viited

## Välislingid
Marie Colvin

**Marie Colvin** (12. jaanuar 1956 – 22. veebruar 2012) oli Ameerika Ühendriikide ajakirjanik ja sõjakorrespondent. Marie Colvin töötas The Sunday Timesi väliskorrespondendina 1985. aastast kuni surmani. 

Ta oli üks oma aja mõjukamaid sõjakorrespondente, kes vahendas uudiseid Tšetšeenia, Kosovo, Sierra Leone, Zimbabwe, Sri Lanka ja Ida-Timor konfliktipiirkondadest. Marie Colvin intervjueeris kahel korral Liibüa diktaatorit Muammar Gaddafit.

Sri Lanka kodusõja kajastamise käigus kaotas Marie Colvin Sri Lanka valitsusvägede RPG rünnakus vasaku silma, mistõttu kandis ta pärast seda silmaklappi.

Marie Colvin hukkus 22. veebruaril 2012 Homsi linnas Süürias, kus ta kajastas Süüria kodusõda ja Homsi piiramist. Assadi valitsuse väitel hukkusid tema ja Prantsuse fotoajakirjanik Rémi Ochlik isevalmistatud lõhkekeha plahvatuses, kuid Marie Colvini kaaskorrespondent Paul Conroy, kes viibis Colvini surma ajal temaga koos, kinnitas, et tema surma põhjuseks oli valitsusvägede rünnak Homsi linna meediakeskuse vastu.
Cirrus Vision SF50

**Cirrus Vision SF50** (tuntud ka **Vision Jet**) on USA lennukiehitusfirma Cirrus Aircraft Corporationi loodud ühemootoriline ülimalt kerge (kuni 4,5 tonni) reaktiivreisilennuk (inglise k. VLJ).

## Konstruktsioon
Lennuk on tervenisti, kaasa-arvatud kandepind, valmistatud süsinikkomposiidist. Williams International FJ33-5A turboventilaatormootor asub lennuki tagaosas kere peal. Mootorist väljuva reaktiivjoa tõttu on Vision Jet  V-kujulise saba juhtpindadega.

## Salong
Vision Jeti kohandatav salong mahutab kuni 7 inimest – 5 täiskasvanut ja 2 last. Igat istet saab vajadusel lihtsaltlt eemaldada või ja tagasi paigaldada.

Cirrus SF50 külgmised aknad on lennuki kohta suured ning liigse valguse tõkestamiseks toonitud. Reisijate meelelahutuseks on salongis  kuvarid, teabe või esitluste vaatamiseks. Lennuki pardale saab paigaldada Wi-Fi võrguseadme.

## Turvalisus
Cirrus Vision SF50 on varustatud langevarjusüsteemiga Cirrus Airframe Parachute System® ehk CAPS® ja Safe Return™.

Piloot võib aktiveerida süsteemi CAPS® juhul kui lennu ajal tekib mootoririke või kui lennuk kaotab täielikult juhitavuse. Päästelangevari asub Vision Jeti kere ninaosas. . Pärast süsteemi CAPS® aktiveerimist langevarjuga  maapinnale laskumise turvalisemaks muutmiseks on lennuki kere, telik ja istmed konstrueeritud nii, et need aitavad löögienergiat neelata.

Süsteem CAPS® on päästnud juba rohkem kui 90 Cirruse lennukil reisinud inimese elu.

Cirrus Vision SF50 on esimene Safe Return™-i süsteemiga varustatud reaktiivreisilennuk. Kui piloot muutub lennu ajal teovõimetuks, saab ka reisija aktiveerida süsteemi Safe Return™ salongi laes asuvat nuppu vajutades. Seejärel leiab süsteem lähima sobiva lennuvälja, loob lennujuhiga raadioühenduse ja maandab lennuki.

Vision Jeti praktiline lennukõrgus on 10 500 meetrit, mistõttu peab selle kabiin olema survestatud. Lennukis tagatakse see automaatselt. Kui mingil põhjusel toimub salongi dekompressioon ning piloot muutub seetõttu teovõimetuks, laskub lennuk ise sellisele ohutule kõrgusele, kus piloodi teovõime taastub.

## Tehnilised andmed
Cirrus SF50 G2
* Pikkus: 9,4 m
* Kõrgus: 3,3 m
* Tiivaulatus:11,7 m
* Tühikaal: 1610 kg
* Kasulik last: 635 kg
* Max lennukaal: 2,7 tonni
* Reisikiirus: 560 km/h
* Max lennukiirus:580 km/h
* Lennukaugus: 2300 km

## Viited
Kevin Bahl

**Kevin Bahl** (sündinud 27. juunil 2000 New Westminsteris Briti Columbias) on Kanada jäähokimängija, kes mängib kaitsjana NHL-i klubis New Jersey Devils.

Aastatel 2016–2020 mängis ta Ontario Hockey League'i klubis Ottawa 67's.

2018. aastal valis Arizona Coyotes ta NHL-i ''draft''is 55. valikuna. 2019. aasta detsembris müüdi tema mängijaõigused New Jersey Devilsile.

Hooajal 2020–21 asus ta mängima American Hockey League'is (AHL) New Jersey tütarklubis Binghamton Devils. NHL-is debüteeris Bahl New Jersey Devilsi meeskonnas 29. aprillil 2021 mängus Philadelphia Flyersi vastu. NHL-is lõi Bahl esimese värava 12. aprillil 2022 mängus Arizona Coyotesi vastu.

2020. aastal tuli Bahl kuni 20-aastaste koondisega juunioride maailmameistriks.

## Viited

## Välislingid
* Kevin Bahl NHL.com lehel
* Kevin Bahl hockeydb.com lehel
* "‘He’s a monster’: At 6-6, Devils prospect Kevin Bahl is a towering presence on and off the ice". nj.com. 20.3.2021.
Jurgita Šiugždinienė

**Jurgita Šiugždinienė** (sündinud 1. märtsil 1972 Kaunases) on Leedu poliitik, ta on erakonna Isamaaliit – Leedu Kristlikud Demokraadid liige. Ta oli alates 11. detsembrist 2020 kuni 23. maini 2023 Leedu haridus-, teadus- ja spordiminister.

Ta lõpetas aastal 1994 Kaunase Tehnoloogiaülikooli, omandades bakalaureusekraadi ärijuhtimises. Aastal 1996 omandas Kaunase Tehnikaülikoolis magistrikraadi avaliku halduse avaliku halduse alal. Aastal 2008 sai ta doktorikraadi sotsiaalteaduste alal.

Ta oli aastatel 2008–2020 Kaunase Tehnikaülikoolis sotsiaalteaduste, humanitaarteaduste ja kunstide teaduskonna dotsent, lisaks oli ta aastatel 2013–2015 sama teaduskonna dekaan. Aastatel 2015–2017 oli ta Kaunase Tehnikaülikooli ja õppeprorektor ja aastatel 2017–2018 Kaunase Tehnikaülikooli rektori kohusetäitja. Aastatel 2018–2020 oli ta erakonna Isamaaliit – Leedu Kristlikud Demokraadid sekretariaadi strateegilise rühma juht. Aastatel 2019–2020 oli ta Kaunase linnavolikogu liige. Aastatel 2020–2024 oli ta Šilainiai valimisringkonnas valitud Leedu Vabariigi seimi liige.

11. detsembrist 2020 kuni 23. maini 2023 oli ta Leedu haridus-, teadus- ja spordiminister.

## Isiklikku
Ta on abielus purjesportlase Raimondas Šiugždinisega. Ta on kahe lapse ema.
Siilaberg

**Siilaberg** on Kagu-Eesti päritolu perekonnanimi.

## Päritolu
Perekonnanimi Siilaberg on tuletatud Räpina kandi põlisest lisanimest Siila. Tegemist piirkondliku ainunimega. 

Perekonnanimed pani isiklikult pastor Johann Friedrich Heller, kes töötas Räpina pastorina aastatel 1814–1849. Helleri tegevuse kaudu sai Räpina kant Eesti unikaalseimad perekonnanimed, 80% seal pandud nimedest on pandud ainult Räpina kihelkonnas. Unikaalseks teeb need pastori loodud süsteem, kus ta kasutas põliseid suguvõsa- ehk lisanimesid, liites nendele juurde tüüpilisi või ka oma väljamõeldud lõppe.

Nimi sai alguse Räpina kihelkonnas Palokülas elanud Siila Hansu ehk Hans Siilabergi (1769–1840) perest ja levis tema järglaste kaudu.    

## Eestistamine
Perekonnanime Siilaberg eestistati kuuel korral ja viiel kujul: 

* Sillaste, 1935 Rasinal
* Sillamets, 1936 Rasinal
* Siilamets, 1936 Rakveres
* Sillamäe, 1935 Moostes
* Sillamägi, 1936 Ahjal
* Sillamets, 1937 Rakveres

## Levik
2026. aasta 1. jaanuari seisuga on perekonnanimi Siilaberg 8 mehel ja 11 naisel. Perekonnanimede levikult on Siilaberg meeste puhul 15218. ja naiste puhul 12279. kohal.

## Isikuid

* Siila Peep (1670–1743) oli Kambja koolmeistri ja köstri Igantsi Jaagu abi ja sealne koolmeister aastatel 1720–1730 ning Räpina koolmeister ja köster aastatel 1730–1743.
* Paul Siilaberg (eest. Sillamets) (1888–1940) oli Rakvere velsker ja ühiskondlikult aktiivne linnakodanik.
* Paul Siilaberg (eest. Sillaste) (1891–1941) oli Rasina kooli direktor aastatel 1921–1936 ja Kammeri kooli juht aastatel 1936–1941.
* Karl Siilaberg (eest. Sillamäe) (1909–2003) oli EELK vaimulik, teenis Emmaste ja Käina, Sangaste ja Laatre ning Otepää kogudust.
* Tarvo Siilaberg (sündinud 5. veebruaril 1981 Tartus) on olnud Eesti haridusjuht, Tartu Luterliku Peetri Kooli (2013–2022) ja Põlva Jakobi Kooli (2019–2022) asutaja ning direktor.

## Viited
Revival (LP)

**Revival** on ansambli Emphasis esimene täispikk plaat, mis on ilmunud 15. aprillil Itaalia plaadifirma Underground Symphony alt. 

## Lood

# On the Wings of Freedom
# Running Man
# Blind Faith
# Death Itself
# Every Time
# Hate is all you left for me
# Emptiness
# Shadow Falls 
# Death Itself (feat. Vitaly Beresnev, -x- Ceremonial Perfection)
# Emptiness (radio edit)

## Personnel

### Bänd

* Anna Ganina - laul 
* Pavel Korotajev - kitarr 
* Maksim Spiridonov - kitarr 
* Jekaterina Gritskova - bass 
* Vsevolod Tselepis - klahvpillid 
* Sergei Struts - trummid

### Külalismuusikud

* Vitaly Beresnev - laul (Death Itself) 
* Sergey Boikov - klahvpillid (On the Wings of Freedom)
* Taavi Toomsalu - saksofon (Every Time)  

### Muud tegelased

* Lika Nakoljushkina - kujundus
* Maria Orlova - sõnad (Death Itself, Every Time, Hate is all your left for me) 
* Maksim Gorev - sõnad (Shadow Falls) 
* Lana D'Light - sõnad (Emptiness) 
* Jekaterina Gritskova - sõnad (On the Wings of Freedom, Running Man, Blind Faith) 
* Pavel Korotajev - muusika, salvestus, miksimine 
* Maksim Spiridonov - muusika (Shadow Falls) 

## Viited
Goode'i homolosiinne projektsioon

**Goode'i homolosiinne projektsioon** on pseudosilindriline õigepindne kaardiprojektsioon. 

## Ajalugu
Projektsiooni töötas välja John Paul Goode 1923. aastal, et pakkuda alternatiivi laialt levinud Mercatori projektsioonile pindalade õigete suhete kujutamiseks maakeral. Goode pakkus erinevaid variatsioone rõhutamaks maismaad ja maailmameresid. Homolosiin arenes välja Goode'i 1916. aasta katsetest jagada õigepindseteks osadeks Mollweide'i projektsioon.

Kuna Mollweide'i projektsiooni on nimetatud ka homolograafiliseks projektsiooniks, pani Goode nime "homolosiin" loomiseks kokku kaks omadust - "homolograafiline" ja "sinusoidne".

## Põhiomadused
Goode paralleelist põhja ja lõuna pool Mollweide'i projektsiooni ning nende kahe laiuskraadi vahel kasutatakse maailma ekvatoriaalse osa kujutamiseks siinusprojektsiooni. Projektsioon kulgeb nende kahe projektsiooni liitumise kohas katkematu võrguna.

1960. aastatel levinud Goode'i projektsiooni nimetatakse sageli ka "apelsinikoore kaardiks", kuna see sarnaneb kooritud apelsini lamestatud koorega. Oma levinuimal kujul katkestab kaart Põhja-Atlandi, Atlandi lõunaosa, Vaikse ookeani lõunaosa, India ookeani ja kogu kaardi ida/lääne meridiaani.

Ekvaator ja keskmeridiaan projitseeritakse sirgjoonedena ning keskmeridiaani pikkuseks on 0,44-kordne projitseeritud ekvaatori pikkus. Teised meridiaanid on keskmeridiaani suunas nõgusad, võrdselt paigutatud sinusoidsed kõverad 40°44'12 põhja- ja lõunalaiuse vahel ning ellipsi kaared 40°44'12 paralleelist lähima pooluseni. Paralleelid on sirgjooned, mis paiknevad võrdselt 40°44'12 põhja- ja lõunalaiuse vahel. Nende vahe väheneb vaikselt nendest laiuskraadidest kaugemale jäävate pooluste suunas. Poolused esitatakse punktidena. Võrk on sümmeetriline ekvaatori kohal.

Maale orienteeritud versiooni korral on sirged meridiaanid põhjapoolkeral -100° ja 30° ning lõunapoolkeral -160°, -60°, 20° ja 140°. Ookeanile orienteeritud versioon kasutab põhjapoolkeral -140°, -10° ja 130° meridiaani ning lõunapoolkeral -100°, 20° ja 140° meridiaani. Poolused esitatakse sõltuvalt katkenud vormist kahe, kolme või nelja punktiga. Kogu võrk ei ole ekvaatori ja keskmeridiaani suhtes sümmeetriline.

## Kasutamine geoinfosüsteemides
Projektsioon on kasutusel ArcGIS Pro-s ja sobib väiksemamõõdulisteks kaartideks, mis nõuavad täpset pindala. Projektsiooni kasutavad oma andmete jagamiseks Ameerika Ühendriikide Geoloogiateenistus (USGS) ja Maavarade vaatluse ja teaduse keskus (EROS).

## Vaata ka

* Kaart
* Kartograafia
* Kaardiprojektsioon
* Kaardiprojektsioonide loend

## Viited
Riina Liiv

## Elulugu
**Riina Liiv** (neiupõlvenimega **Rõõm**; 13. jaanuar 1954 Tartu – 30. aprill 2006 Tartu).  

Riina Liiv sündis Tartu linnas puusepast/kunstnikust isa Friedrich Rõõmu ja tema abikaasa Aino Rõõmu pere ainsa lapsena. 

Ta õppis Tartu 5. Keskkoolis (praegune Tamme Kool). Juba kooliajal paistis ta silma kunstiandega. Nõukogude ajal töötas ta Tartu Linna Reklaamibüroos Must Kass (asus Kompanii 4 / Küütri 16 ristis). Tegeles Tartu linna Kaubandusvalitsuse kaupluste vaateakende paigutamise ja kujundamisega. Pärast osakonna sulgemist asus Riina tööle Tartu Mööblikombinaati (hiljem Tarmeko) kunstniku töökohale. Ta täiendas end ka Tallinnas Kirjakunsti Koolis Villu Tootsi ja Heino Kivihalli käe all. Nõukogude aja lõpus Tarmeko kunstniku koht koondati ning 1992. aastast oli Riina tegev eraettevõtluses: algul reklaamifirmas Eve AS, hiljem asutas koos äripartneriga Etter AS-i (hiljem juba Etter Reklaam OÜ nime all). Enda loodud ettevõttes töötas ta kuni enda ootamatu lahkumiseni, aastal 2006. 

## Töötamine
Töötades Tartu Mööblikombinaadis (Tarmekos ASis) olid Riina kolleegideks näiteks hetkel Eesti tuntud mööblidisainer ja sisearhitekt Toivo Raidmets, kunstnik Artur Lokk, mänguasjade disainerid Maila Nõmmik ja Eda Mald jpt.

Riina Liiv on kujundanud ka Haaslava valla lipu (kinnitatud 2000. aastal).

Riina Liiv suri 2006. aastal südameinfarkti tüsistuste tagajärjel.
Sinusoidne projektsioon

**Sinusoidne projektsioon** on pseudosilindriline õigepindne kaardiprojektsioon, mida tuntakse ka Sansoni-Flamsteedi või Merkaatori õigepindse projektsioonina.

## Ajalugu
Üks esimesi kartograafe, kes kasutas sinusoidset projektsiooni kaardi tegemisel, oli Jean Cossin, kes koostas maailmakaardi 1570. aastal. Teine tähelepanuväärsem isik oli Jodocus Hondius, kes kasutas sinusoidset projektsiooni Aafrika ja Lõuna-Ameerika kaartide jaoks, mida kujutati Merkaatori atlastes aastatel 1606–1609, mis on tõenäoliselt ka põhjuseks, et seda tuntakse ka Merkaatori õigepindse projektsioonina. Prantslane Nicolas Sanson kasutas seda projektsiooni 1650. aastal maailmajagude kaartide jaoks ning inglane John Flamsteed kasutas seda taevakaardi tegemisel.

## Põhiomadused
Tavalise sinusoidse projektsiooni põhiomadused on järgmised: ,

* Tegemist on õigepindse projektsiooniga ehk pinnad vastavad reaalsusele.
* Telgmeridiaan on sirgjoonena ning pikkuselt pool ekvaatorit, ülejäänud meridiaanid on sinusoidsed kõverad, mis lõikuvad pooluse tipus.
* Paralleelid on võrdsete vahedega sirgjooned, mis ristuvad telgmeridiaaniga.
* Vahemaad telgmeridiaani ja paralleelide juures on täpsed.
* Nurgad on moondevabad ainult telgmeridiaani ja ekvaatori juures. Mujal on moonutustega, mis suurenevad kaugenedes ja eriti just polaaraladel.

Moonutuste vähendamiseks tegi J. Paul Goode (1862–1932) katkestustega sinusoidse projektsiooni. Telgmeridiaanideks valitakse veel mitu meridiaani, üks läänest ja teine idast ning tekib 3 fragmenti, millel on oma telgmeridiaan . Traditsiooniliselt esinevad katkestused 160° W, 20° W, ja 60° E pikkuskraadidel . 

## Valemid
Valemid koordinaatide arvutamiseks: 

x = R(\Lambda - \lambda_0)cos\phi



y = R\phi

h = [1+(\Lambda - \Lambda_0)^2 sin^2\phi]^\left ( \frac{1}{2} \right )

k = 1.0

\theta\prime = \arcsin (1/h)

\omega = 2arctan|\left ( \frac{1}{2} \right )(\Lambda - \Lambda_0)\sin\phi|

## Kasutusvaldkonnad
Sinusoidset projektsiooni kasutatakse peamiselt kontinentide kujutamiseks, peamiselt just Lõuna-Ameerika ja Aafrika, kuna mõlemad asuvad ekvaatorile lähemal, kus moonutused on väiksemad. Selliseid kaarte võib leida näiteks Rand McNally atlastest . 

NASA kasutab oma MODIS Land võrgustike loomisel ühe projektsioonina sinusoidset projektsiooni . 

## Viited